Încă un mare proiect de infrastructură stopat: guvernul a renunțat la construcția autostrăzii Comarnic – Brașov cu Banca Mondială

Deputatul USR Cătălin Drulă a scris joi pe Facebook că ministrul Transporturilor, Lucian Șova, a anunțat că renunță la pregătirea proiectului autostrăzii Comarnic – Brașov cu Banca Mondială, un proiect revoluționar pentru infrastructura din România inițiat anul trecut de guvernul Tudose. Practic, după mai mult de jumătate de an de pregătiri, proiectul cu Banca Mondială e abandonat în favoarea unui viitor parteneriat public-privat.

”Ministrul Șova ne-a anunțat că renunță la pregătirea proiectului cu Banca Mondială. Cu asta se duce pe Apa Sâmbetei orice șansă de profesionalism pe care o avea această investiție… Ne distrugem orice credibilitate, ca țară, în relația cu instituțiile financiare internaționale. În mod incredibil, soluția PSD este aceeași încercată de 3 ori până acum, în 2003-2005, 2007-2009 și 2013-2015: magicul partneriat public-privat (PPP). Mai mult, cel care se va ocupa este același om care s-a ocupat de anterioarele trei eșecuri – Narcis Neaga”, a scris Cătălin Drulă după ședința de astăzi de Comisiei pentru Transporturi din Camera Deputaților.

Reamintim că fostul premier Mihai Tudose a anunțat în septembrie 2017 o premieră în construcția de autostrăzi: a trecut de la Ministerul Transporturilor un proiect eșuatdirect în subordinea sa, urmând să fie gestionat împreună cu Banca Mondiala. A fost pentru prima oară când un Guvern a delegat practic gestionarea unui proiect atât de important unui organism extern, după ce Ministerul Transporturilor și CNAIR au demonstrat că sunt incapabile să construiască autostrăzi.

O lună mai târziu, ministrul Fondurilor Europene de la acel moment, Marius Nica, anunța oficial că Banca Mondială a acceptat să intre în proiect. De atunci, proiectul a continuat în colaborare cu instituția internațională, dar acum el va fi oprit și reînceput sub forma unui parteneriat public-privat. Reamintim că România a mai încercat să construiască Comarnic – Brașov în PPP de trei ori, eșuând de fiecare dată.

Foto: Pexels.com